شەفەق  نیوز/ وەرپرسیگ خۆجێی و یەکیگ حزبی لە دیالە،
ئمڕوو شەممە، باس ئەو لایەنەیلە ک رازی نیین لە گلەوخواردن هێزەیل پێشمەرگە ئەرا
گردن باوەتە ئەمنیەگە لە قەزای خانەقین، جوور بووقەیلیگ بەعسی شۆڤینی کردن.
سەمیر محمد نور سەرۆک ئەنجومەن
پویچەڵکریاگ خانەقین، ئەرا ئاژانس شەفەق نیوز وت: یەک شیوەیگ نەتەوەگەرایی شۆڤینی
وەرانوەر کورد لە خانەقین و ناوچە دابڕیایەل هەس، ک بەشیگ لە لایەنە سیاسییەکان وە
گشت زووریان خوازن ریگری لە گلەوخواردن پێشمەرگە ئەرا خانەقین و ناوچەیل دیالە بکەن.
وتیش؛ داواکان لە گورجکردن ناوەندەیل
هەماهەنگی هاوبەش لە ناوچە دابڕیایل، تەنیا چویچانن خوەڵ وەرەو چەوەیلە، ک ئی ناوەندیلە
بەیخودن لەلایەن ئەمنی و تەنیا لەبان نۆێنەرەیلیگ یا ئەندامەیلیگ وسیانە.
نور برسیار لەو هووکار و هاندەرەیلە
وەرانوەر گلەوخواردن پێشمەرگە ئەرا دەورگرد خانەقین کرد، هەرچەن ٣ لیوا لەلی لە
ناوچەی خەزرای بەغداد هەس؟.
وتیش؛ سوپا و حەشد قوربانیەیل
گەورایگ ئەرا مقیەتیکردن خانەقین دان، وەلی زانستن ئەمنی و هەواڵگری لە رەوشەیل دەورگرد
خانەقین نەیرن ک لەو وەختەیلە ک پێشمەرگە لەناویان بوی کۆمەڵە تیرۆرستەیل هیچ
توانایگ نەیاشتن.
وەرپرسیگ لە یەکێتی نیشتمان کوردستان
لە خانەقین، نەخوازێد ناوی ئاشکرا بکریەێد، باس ئەو لایەنە سیاسی و پەرلەمانیەیلە ک
نواگیر گلەوخواردن پێشمەرگە کەن وە بەعسی کرد.
لە قسەیلی ئەرا ئاژانس شەفەق نیوز
وت: هاتنەوەی پێشمەرگە ئەرا شوین خوەی لە خانەقین، خوەی گلەوخواردن ئارامییە ئەرا
زیاتر لە ٨٠ ئاوای لەژیر هەڕەشەی ئەمنی لەوەخت رووداوەیل ئوکتۆبەر تا ئیسە.
وتیش؛ باوەت ئەمنی خانەقین و
دەورگردی بویەسە کارتیگ سیاسی ک ئەو لایەنەیلەگ خوازن ئاڵشتکردنەیلیگ دیمۆگڕافی
بکەن و تەعریب چەن ئاوای وناوچەیلەیگ وە گورجەوکردن شیواشیوە ئەمنیەکان بازی وەی
کارتە کەن، و پرسیار لە ناتوانی هێزەل ئەمن و حەشد شەعبی کرد لە ئارامکردن دەورگرد
خانەقین، هەرچەن ژمارەیلیگ هەس لە ژمارەیل پێشمەرگە لەو مەوقەی وەرجە رووداوەیل
ئوکتۆبەر لەیرا بوین فرەترە.
